Nephew

Nephew var et dansk rockorkester fra Århus. Gruppen blev dannet i efteråret 1996 af Simon Kvamm, Kristian Riis, Jonas Juul Jeppesen og Søren Arnholt. Gruppen har solgt mere end 400.000 albums.

Bandet deltog i 1997 i DM i Rock, men opnåede ikke at vinde konkurrencen. Senere erstattedes Jonas Juul Jeppesen af Kasper Toustrup, inden gruppen debuterede med albummet Swimming Time i 2000, men albummet var ikke den store salgssucces. D. 14. februar 2005 blev albummet genudgivet på Copenhagen Records. Grunden til dette var at Nephew havde haft problemer med rettighederne til deres gamle pladeselskab Martian Records.

I 2004 fik bandet sit helt store gennembrud med albummet USADSB med hitsange som "Movie Klip", "En Wannabe Darth Vader", "Superliga", "Ordenspoliti", "Worst/Best Case Scenario" og "USA DSB". Albummet Interkom Kom Ind udkom d. 6. oktober 2006 og blev varmt modtaget hos både anmeldere og lyttere. Pladen lå på hit-listens førsteplads flere uger i træk, og vandt adskillige priser.

Efter bandets optræden på Roskilde Festival 2007 blev livealbummet 07.07.07 udgivet sammen med en koncertoptagelse på dvd.

I 2009 udkom albummet DanmarkDenmark.
Albummet fik nok engang Nephew på Roskilde Festivalens Orange Scene. 
Enkelte sange fra koncerten blev optaget af DR K. 

Nephew er bl.a. kendt for at mixe deres tekster, med både dansk og engelsk. Nephew er inspireret af Depeche Mode.

I februar 2010 blev det offentliggjort at Nephew skulle stå for VM-sangen til VM i Fodbold i Sydafrika 2010, sangens titel er "The Danish Way To Rock". Trods den engelske titel er sangen på dansk. 

To af bandets medlemmer, René Munk Thalund og Kristian Riis, medvirker på et nummer ("Hey! You!") på den engelske sangerinde Kim Wildes album Come out and play som udkom i august 2010. Nummeret er produceret af Carsten Heller som også har mixet og produceret for Nephew.

Den 18. juli 2013 offentliggjorde Nephew sangen "Statusopdaterer at jeg statusopdaterer" featuring Johnson på YouTube, med en dertilhørende video optaget i øvelokalet. Sangen handler om den massive brug af sociale medier i samfundet. Sangen blev senere udgivet på deres boxset "1-2-3-4-5".

I 2014 valgte gruppen at gå på pause i ubestemt tid.

I 2018 blev Nephew gendannet efter fire års pause og denne gang med et nyt medlem til gruppen, Marie Højlund. Senere samme år udgav gruppen deres sjette og sidste studiealbum Ring—i—Ring.

I 2019 meldte gruppen, at de var gået i opløsning, men var åbne overfor en eventuel genforening i fremtiden.

Samarbejde med Timbaland 
I 2006 tog Timbaland kontakt til bandet, idet han ville have dem til at medvirke på sit nye album sammen med kunstnere som Justin Timberlake, Elton John og Nelly Furtado. 

Projektet mislykkedes i første omgang, men Timbaland ønskede stadig at arbejde sammen med Nephew. Da Nephew senere på året remixede Timbalands single "The Way I Are", blev Timbaland begejstret og mixet blev inkluderet på hans internationale single. Nephews version af sangen vandt stor popularitet i Danmark og er også at finde på deluxe-udgaven af Timbalands Shock Value.

Nephew har beholdt de oprindelige vokaler, men har indspillet et nyt musikspor til den. Desuden synger Simon Kvamm spredt over sangen, bl.a. med brudstykker fra Nephews tidligere hits "Igen & Igen &" og "Mexico Ligger i Spanien".

Remix af Polarkreis 18 
I sommeren 2008 lavede Nephew et remix for den tyske gruppe Polarkreis 18. Sangen var "Allein Allein", den første single fra Polarkreis 18's 2008-album The Colour Of Snow. Ligesom ved Timbaland-samarbejdet har Nephew genindspillet store dele af nummeret og lagt brudstykker af egne sange ind, her "Science Fiction Og Familien" – hvilket reflekteres i remixets ændrede titel, "Allein Alene". Nephews version blev i august 2008 brugt af den danske DJ Kjeld Tolstrup til radioprogrammet De Sorte Spejdere. Efter den officielle udgivelse lå remixet som nummer 1 på iTunes Danmarks top songs-hitliste i flere uger.
Første gang Nephew spillede "Allein Alene" til en koncert var d. 4. oktober 2008 på spillestedet Vega i København. Polarkreis 18 og Nephew spillede til fordel for Kræftens Bekæmpelse. I slutningen af Nephews koncert kom medlemmer af Polarkreis 18 på scenen og spillede remixet sammen med Nephew.

Medlemmer

Tidligere 
 Jonas Juul Jeppesen (1996–1998)
Simon Kvamm (1996–2014; 2018–2019)
 Kristian Riis (1996–2014; 2018–2019)
 Søren Arnholt (1996–2014; 2018–2019)
 Kasper Toustrup (1998–2014; 2018–2019)
 René Thalund (2005–2014; 2018–2019)
 Marie Højlund (2018–2019)

Diskografi

Studiealbums 
 Swimming Time (2000)
 USADSB (2004)
 Interkom Kom Ind (2006)
 DanmarkDenmark (2009)
 Hjertestarter (2012)
 Ring—i—Ring (2018)

EP’er 

 Tunes (1998)
 Things to Do (1998)
 Downtown Europe (1999)
 Vinter—i—Ring (2018)
 Forår—i—Ring (2018)
 Sommer—i—Ring (2018)
 Efterår—i—Ring  (2018)

Opsamlinger 

 Igen & Igen & (2013)
 1-2-3-4-5 (2013)

Priser

Danske priser 
Nordic Music Awards 2004:
 Årets Nye Danske Artist
Zulu Awards 2004:
 Årets Bedste Danske Album for USADSB
 Årets Sanger til Simon Kvamm

GAFFA-prisen 2004:
 Årets Danske Band
 Årets Danske Album for USADSB
 Årets Danske Sanger til Simon Kvamm
 Årets Nye Danske Navn
 Årets Danske Hit for Superliga
 Årets Danske Livenavn

P3 Guld 2004
 P3 Lytterhittet for Movie Klip
 P3 Gennembruddet

Årets Steppeulv 2005:
 Årets Livenavn
 Årets Orkester

Danish Music Awards 2005:
 Årets Danske Gruppe
 Årets Danske Album for USADSB
 Årets Danske Hit for Movie Klip
 Årets Danske Rockudgivelse for : USADSB
 Årets Danske Musikvideo for Superliga

Øvrige danske priser for USADSB
 Payload-prisen, for at have brugt Internettet til at afprøve nye muligheder for at udgive musik. 
 Årets Mest Downloadede album i Danmark.
 Monkey Business kårer Personal Movie Klip som Årets Bedste Bastard Mix 2004. Mixet som er lavet af René Munk Thalund blander Depeche Modes "Personal Jesus" med "Movie Klip"

GAFFA-prisen 2007
 Årets Bedste Danske Album forInterkom Kom Ind 
 Årets Bedste Danske single for Igen & Igen & 
Zulu Awards 2007:
 Årets Danske Album for Interkom Kom Ind
 Årets Danske Hit for Igen & Igen &
Danish Music Awards 2007:
 Årets Danske Gruppe
 Årets Danske Album for Interkom Kom Ind
 Årets Danske Hit for Igen & Igen &
 Årets Danske Rockudgivelse for Interkom Kom Ind

P3 Guld 2007
 P3 kunstneren
 Årets Lytterhit for Igen & Igen &

Boogie Prisen 2008
 Årets Hit for Hospital Feat. L.O.C

Øvrige danske priser for Interkom Kom Ind

 Euroman kårer Interkom Kom Ind som Årets Bedste Danske Album
 TJECK kårer Interkom Kom Ind som Årets Bedste Danske Album

Zulu Awards 2010
 Årets Danske Album for Danmark Denmark

Gaffa Prisen 2010
 Årets Danske Album for Danmark Denmark
 Årets Danske Hit for 007 is Also Gonna Die
 Årets Danske Band

P3 Guld 2010
 Årets Danske Live Band

GAFFA-Prisen 2012

 Årets Danske Band
 Årets Danske Rock-Udgivelse

Udenlandske priser 
Planet Awards 2007:
 Årets Udenlandske kunstner
MTV Europe Music Awards 2007:
 Best Danish Act

Referencer

Eksterne henvisninger 

 Officiel hjemmeside
 
 Scandinavian Bookingmanagement 
 GAFFApedia – Musikleksikon 
 Uofficielle uploads af Allein Alene er vist mere end 1 mio. gange på YouTube.

 
Har spillet på Roskilde Festival